carohd/mindhelper huggingface dataset:
På en måde ville jeg ønske, at jeg aldrig havde mødt ham
Kategori: Forelskelse
K\u00f8n: Pige
Alder: 14
Dato: 2017-09-19T09:42:28.000Z

Sp\u00f8rgsm\u00e5l:
jeg er en pige på 14 og jeg startede på en ny skole her lige efter sommerferien, jeg har det meget godt på min skole, men der er kommet den her dreng i vejen for det hele, vi har skrevet sammen i idag 27 dage og har mødtes med hinanden Ca 6 gange den første uge virkede han meget meget interesseret i mig, men det gør han ik helt længere, jeg skriver stadig med ham dog får jeg nogle super afvisende svar der får mig til og føle han ik kan lide mig, hvilket jeg heller ik tror han kan, men jeg kan rigtigt rigtigt godt lide ham og har aldrig nogen sinde følt sådan før på en måde ville jeg ønske jeg aldrig havde mødt ham men på den anden side er jeg også glad for det. jeg håber i vil hjælpe mig med nogle gode råd til hvad jeg skal stille op.

Svar:
Du skriver, at du er ret forvirret. Og det kan jeg godt følge dig i. Det er ikke sjovt, når man lige er blevet rigtig glad for en dreng, og at han så virker afvisende lige pludselig.


Dejligt, at du har det godt på skolen
Først vil jeg lige sige, at jeg er glad for, at du har det rigtig godt på din nye skole. Det betyder rigtig meget, at man har det godt, der hvor man bruger det meste af ens dag. Og jeg håber ikke, at situationen med drengen har ændret alt for meget ved det.


Bedre at føle end ikke at føle
Jeg kan godt forstå, at en del af dig ville ønske, at du aldrig havde mødt ham. Det er nemlig rigtig hårdt, når man lige er blevet ret vild med en, og at man så føler, at den persons følelser ikke er gengældt. Det er desværre bare en del af det at være i live og tillade sig selv at føle ting. Og jeg vil sige, at det altid er bedre at føle meget, end slet ikke at føle noget.


Spørg ham
Du fortæller, at du stadig skriver med ham, men får nogle ret afvisende svar. Det er virkelig ikke sjovt. Men jeg kommer til at tænke på, om du har spurgt ham ad, om det er sådan, han mener det? Hvis du har lyst, kan du fx sige til ham, at du føler, at han er ret afvisende. Bagefter kan du spørge ham, om det er med vilje, eller om der er noget, der gør, at han skriver sådan til dig.


Snak med nogen
Har du set vores artikel om ulykkelig forelskelse? Hvis ikke, synes jeg lige, at du skal tjekke den ud. Den har nogle gode idéer til, hvad man kan gøre, når man er i sådan en situation, som du er. Især vil jeg fremhæve rådet om at snakke med nogen om det. Få det ud til nogen, du er tryg ved. Det kan være en af dine forældre eller en tæt veninde. Ofte vil man føle sig 10 kg lettere, efter man lige har fået luftet sine tanker overfor andre. Og den person, du fortæller det til, har så muligheden for at trøste dig og komme med gode råd, hvis du har brug for det.


Jeg håber, at mit svar har givet dig nogle idéer til, hvad du kan gøre fra nu af. Held og lykke med det.
Hvordan finder jeg jeres svar på mit spørgsmål?
Kategori: Få hjælp, Generelt
K\u00f8n: Dreng
Alder: 13
Dato: 2017-09-18T08:03:06.000Z

Sp\u00f8rgsm\u00e5l:
hvordan finder jeg svar på mit første spørgsmål

Svar:
Hvor er det træls, at du ikke kan finde vores svar på dit spørgsmål, du har stillet til brevkassen. Vi får mange spørgsmål ind, så jeg kan desværre ikke finde frem til det spørgsmål, du tidligere har skrevet. Men herunder får du nogle svar på, hvad du selv kan gøre:


Gem nummeretEfter man har skrevet inde i brevkassen, popper der et vindue op. I det vindue står der et ID-nummer. Det nummer skal du gemme. Så kan du søge på det nummer i vores søgefunktion. Og så vil brevkassebesvarelsen ligge der inden for 10 dage.


Kig i temaerKan du huske, hvad du skrev ind om? For at finde dit svar, kan du prøve at lede efter svaret under vores temaer. Hvis du fx skrev ind til os om ikke at kunne sove, vil den ligge under Mad, søvn og motion. Hvis du skrev ind om tristhed, vil den ligge under Trist eller deprimeret, osv.


Du må godt skrive ind igenHvis det ikke lykkes dig at finde svaret på dit første spørgsmål, er du altid meget velkommen til at skrive herind igen. Det skal du endelig ikke holde dig tilbage med.


Jeg håber, du finder dit svar.
Jeg har svært ved at koncentrere mig i skolen
Kategori: Skole og uddannelse
K\u00f8n: Pige
Alder: 17
Dato: 2017-09-26T21:28:45.000Z

Sp\u00f8rgsm\u00e5l:
jeg har igennem hele mit skoleliv haft udtroligt svært ved at koncentrere mig, i folkeskolen har jeg ikke tænkt så meget over det, men nu hvor jeg er kommet i gymnasiet kan jeg godt gå hen og få et problem, i sær hvis jeg gerne vil ind på univresitetet, så jeg ville høre om i havde nogle råd til hvordan jeg kan koncentere mig mere i timerne?

Svar:
Det lyder bestemt ikke sjovt, at du har svært ved at koncentrere dig i skolen, og at du også kan mærke, at det påvirker dig en del på gymnasiet. Derfor er det rigtig godt, at du deler dine tanker herinde.


Find kendetegnene på dit koncentrationsbesvær
Jeg kommer til at tænke på, om du har lagt mærke til, hvad der gør det svært for dig at koncentrere dig? Er det lyde fra andre mennesker? Eller måske nogle tanker, der bliver ved med at fare rundt i dit hoved? Koncentrationsbesvær kan have mange ansigter, så se om du ikke kan finde frem til det, som dit er.


Du skriver, at du har haft svært ved at koncentrere dig hele skolelivet. Er det kun i skolen, at du har svært ved at koncentrere dig, eller er det også svært i andre situationer i din hverdag? Hvis du ikke allerede har lagt mærke til det, så prøv at gøre det. Det kan igen sige noget om, hvilket ansigt koncentrationsbesværet har.


Jeg kommer også til at tænke på, om der mon er nogen omkring dig, der har kommenteret på det?


Del det med dine forældre
Jeg kommer til at tænke på, om du har fortalt nogen om dit besvær med at koncentrere dig, og hvordan det påvirker dig? Er det noget dine forældre ved noget om? Det er rigtig vigtigt, at du deler det med nogen i hvert fald. Dine forældre skal vide, at det er begyndt at påvirke dig ret meget. De kan på den måde være en støtte for dig og komme med gode råd eller idéer til, hvad du kan gøre. Og så er det altid godt at få luft for de bekymringer, du har omkring start på universitetet.


Fortæl det også til en på skolen
Du skal helt sikkert også fortælle det til en voksen på gymnasiet. Det kunne være en af dine lærere eller en studievejleder eller psykolog på dit gymnasium. I kan snakke om, hvad der gør det svært og måske snakke om nogle muligheder du har for, at det kan blive nemmere.


Læs mere i vores artikel om koncentration
Til sidst vil jeg lige tippe dig om vores artikel om råd til at koncentrere sig bedre. Selvom det er noget, du har oplevet i lang tid, er der måske nogle af tipsene, du kan bruge. Blandt ved man, at pauser er vigtigt at holde for at kunne holde sin koncentration oppe. Er det noget, du husker at holde?


Jeg håber, at mit svar har gjort dig mere klar på, hvad du kan gøre. Jeg håber, det bliver bedre med din koncentration.
Jeg kunne ikke engang huske, hvem jeg var
Kategori: Svære følelser og tanker
K\u00f8n: Dreng
Alder: 15
Dato: 2017-10-05T09:30:54.000Z

Sp\u00f8rgsm\u00e5l:
Det er bare fordi jeg ved ikke hvad der er galt... en dag så vågnede jeg op og kunne ikke huske noget... ikke engang hvem jeg var og hvor jeg var men det var så kun lige i 30 sek til 1 min. jeg kan heller ikke huske noget i skolen, ja jeg kan ikke engang huske hvad jeg lavede i går... kan i hjælpe mig med hvad der er galt?

Svar:
Det lyder bestemt ikke rart at vågne op og ikke kunne huske noget. Det er noget, du skal tage seriøst. Derfor er det rigtig godt, at du har skrevet herind og delt det.


Har du oplevet noget særligt?
Ud fra dit brev, er det lidt svært for mig at vide, hvad der præcis er på spil for dig. Derfor har jeg nogle spørgsmål, som du kan prøve at besvare på egen hånd.


Er der noget, som presser dig meget i øjeblikket? Måske føler du dig stresset, eller måske får du ikke sovet nok? Nogle kan få problemer med at huske, hvis man er ekstra presset eller ekstra træt. Andre kan også få problemer med hukommelsen, hvis de har røget hash eller taget andre stoffer.


Jeg kommer også til at tænke på, hvor lang tid det har stået på?


Del det med dine forældre
Det er rigtig vigtigt, at du deler det med nogen omkring dig. Gerne en af dine forældre. Det er i hvert fald ikke noget, du skal gå med alene. Hvis eller når du får problemer med at huske, skal du fortælle dem om det. De kan på den måde hjælpe dig og snakke med dig, når du oplever det. Og det kan ofte lette lidt på de tunge sten på skuldrene, når man får delt det, man går og er bekymret for. Når man ikke går og tumler med det alene.


Tag et smut til lægen
Noget der er ligeså vigtigt er, at du kommer til lægen og får tjekket det, du beskriver her. Din læge får nok hurtigt nogle idéer om, hvad der kunne være på spil. Og det lyder ikke som noget, der er særlig rart at gå rundt med. Så jo hurtigere du kommer til lægen, jo bedre. Og når du har fortalt det til dine forældre, kan de også tage med dig til lægen, hvis det kunne være rart for dig.


Jeg håber, at du har fået noget ud af mit svar. Få talt med dine forældre og din læge. Jeg håber, det bliver bedre for dig.
Stemmen i mit hoved holder kun op, hvis jeg gør fire bestemte ting
Kategori: Svære følelser og tanker
K\u00f8n: Pige
Alder: 14
Dato: 2017-10-13T12:46:55.000Z

Sp\u00f8rgsm\u00e5l:
i 4 år har jeg haft en stemme i mit hoved som siger konstant til mig at jeg ikke er god nok som jeg er, at jeg ikke kan finde ud at nået som helst og at verden ville være bedre uden mig. jeg ved ikke hvad jeg skal gøre for at stemmen i mit hoved vil holde op. den holder kun op hvis jeg gør 4 forskellig ting men det hjælper mig ikke lige frem da jeg ikke kan gøre de ting vær eneste sekund. og jeg har snakket med en om det før og håber at i måske kan hjælpe mig.

Svar:
Det lyder virkelig ubehageligt, at du har sådan en stemme i hovedet de sidste fire år. Det er rigtig rigtig godt, at du får delt det, så du ikke går med det alene. Det er nemlig vigtigt, at du ikke gør det.


Flot, at du allerede har snakket med en
Først vil jeg rose dig for, at du søger hjælp. Og især at du allerede har snakket med en om det før. Det skal du endelig blive ved med. For det er kun sådan, man kan få det bedre. Jeg kommer til at tænke på, om I snakkede om noget, som du har kunnet bruge efterfølgende? Var der noget, der gav mening for dig?


Fortæl det til dine forældre
Jeg spekulerer på, om dine forældre ved, at du har gået med den stemme i de år? Hvis ikke, er det mit allervigtigste råd til dig, at du tager en snak med dem og fortæller det. De er tæt på dig og kan hjælpe dig, når det hele bliver svært. De kan være en rigtig god støtte at have ved sin side. Også hvis du skal søge mere hjælp.


Tag et smut til lægen
Når man har det skidt, dukker der ofte en masse negative tanker op i hovedet på en. De kan være rigtig tarvelige og ret nedgørende overfor én selv. Og de kan virke ægte og også skræmmende. Men hvis du oplever, at stemmen i dit hoved lyder, som hvis en anden stod ved siden af dig og talte til dig, er det vigtigt, at du snakker med din læge. Det kan betyde, at du har det rigtig hårdt og har brug for hjælp fra andre.


Det er vigtigt, at du fortæller din læge om, hvad du oplever. Så har han eller hun nemlig en mulighed for at finde ud af, hvad det er. Og hvad der skal gøres for, at du kan få det bedre. For det skal du nemlig  få det bedre. Så gør dig selv den tjeneste at tage et smut forbi lægen. Og tag gerne en af dine forældre med, hvis det er mere trygt for dig.


Prøv lidt mindfulnessøvelser
Til sidst vil jeg lige give dig et link til nogle mindfulnessøvelser. De kan nemlig være gode, når man skal skrue ned for larmen i ens hoved. Mindfulness handler nemlig om at have fokus på en ting  og kun én ting. I dit tilfælde kunne det måske være åndedrættet. Det kan være svært at fastholde opmærksomheden, men nogle gange opdager man, at der falder ro på én, når man bare koncentrerer sig om at trække vejret dybt og roligt.


Jeg håber, at jeg har givet dig den hjælp, du håbede på. Jeg ønsker for dig, at du får styr på stemmen og får det bedre.
Hvordan kender man forskel på flirt og venlighed?
Kategori: Forelskelse
K\u00f8n: Dreng
Alder: 17
Dato: 2017-10-23T11:46:10.000Z

Sp\u00f8rgsm\u00e5l:
Hvordan ved man, om en pige flirter med en eller bare er venlig?

Svar:
Det kan være rigtig svært at vide, hvornår en pige er venlig, eller hvornår hun flirter.


Mange forskellige måder at vise det på
Lige så mange mennesker vi er på jorden, lige så mange forskellige måder er der at vise venlighed og flirt på. Derfor kan det være super svært at skelne, når man skal finde ud af, hvad den anden person mener med sine handlinger.


Kig efter bestemte tegn
Du har ikke skrevet så meget i dit brev. Så det er svært for mig at vide, om der er nogle bestemte ting, hun gør, som du tænker på. Derfor kan du prøve at læse vores artikel om tegn på forelskelse. Jeg ved godt, at flirt ikke er det samme som forelskelse, men nogle af tegnene kan godt minde lidt om. Det handler nemlig om, at den anden synes, du er interessant og tager kontakt til dig. Og det står der noget om i artiklen.


Jeg håber, artiklen kan hjælpe dig til at blive mere skarp på, hvad der er flirt, og hvad der er venlighed.
Jeg er ked af det, og det skyldes blandt andet mit forhold
Kategori: Trist eller deprimeret
K\u00f8n: Pige
Alder: 20
Dato: 2017-11-03T14:05:58.000Z

Sp\u00f8rgsm\u00e5l:
Jeg har i længere tid været trist og ked af det.
Uden at kunne vide det, er jeg bange for at jeg er ved at udvikle en depression.
Jeg er flyttet hjemmefra, startet studie og bor sammen med min kæreste, som jeg har kendt i halvandet år.
Jeg begrunder min tristhed og mangel på mening, med bla. mit forhold, som jeg ikke kan finde ud af om jeg bør blive i. Jeg elsker min kæreste, men jeg kan ikke sparre mig med ham og han synes grundlæggende at mangle empati for mig og min situation. Jeg ved ikke hvad jeg skal gøre.

Svar:
Øv, hvor lyder det ikke særlig sjovt at være i din situation for tiden. Og da slet ikke når du er bange for, at du er ved at udvikle en depression.


Tvivlen er ikke rar
Når man er i et forhold, er det bestemt ikke rart at være i tvivl om, om man skal blive eller smutte. Og jeg kunne forestille mig, at der er ekstra svært, når du har en fornemmelse af, at det er forholdet, der har en stor betydning for, hvordan du har det for tiden.


Du skriver, at din kæreste virker til at mangle empati for dig og din situation. Hvordan oplever du det til hverdag?


Tag en snak med din kæreste
Du spørger til, hvad du skal gøre. Og jeg kan godt forstå, at det kan være svært at vide, hvad det næste træk er. Jeg tænker, at det er rigtig vigtigt, at du tager en snak med din kæreste. Det er faktisk mit vigtigste råd. Både om hvad du oplever for tiden. Men også omkring det, at du oplever, at han har svært ved at forstå dig og din situation. På den måde kunne I få snakket din situation ordentligt igennem. Han ved måske ikke, hvordan du går og har det i jeres forhold? Og derfor ved han heller ikke, hvad han kan gøre for at gøre din situation nemmere.


Del det med forældre eller veninder
Jeg kommer til at tænke på, om dine forældre eller nogle veninder ved, at du går og er trist  og at du er i tvivl, om du skal blive i dit forhold? Hvis ikke, synes jeg, at du skal gribe fat i dem. Del dine tanker med dem og hør, hvad de har at sige til din situation. Måske har de nogle gode råd? Eller har været i en lignende situation selv?


Du kan hjælpe dig selv på vej
Til slut linker jeg lige til vores artikel om, hvad man kan gøre, når man er trist og ked af det. Jeg tænker, at nogle af rådene vil give mening for dig og kunne hjælpe dig lidt på vej. Så jeg synes, at du skal tage den et kig.


Jeg håber, at du snart komme ud af din tristhed. Og at du finder ud af, hvad du skal med jeres forhold.
Mine gode venner ender altid med at kunne lide mig
Kategori: Kærlighed og sex, Venner
K\u00f8n: Pige
Alder: 15
Dato: 2017-11-13T13:48:27.000Z

Sp\u00f8rgsm\u00e5l:
Hver gang jeg bliver gode venner med en dreng ender han med at kunne lide mig. Hvordan og hvad skal jeg gøre??

Svar:
Jeg kan godt forstå, hvis du ikke synes, at det er sjovt, at drengene ender med at kunne lide dig. Især hvis du bare gerne vil blive ved med at være venner.


Du er tydeligvis nem at holde af
Først vil jeg lige sige, at du kan tage det som en kæmpe kompliment, at drengene ender med at falde for dig. Det betyder, at du er nem at holde af. Og at du er en person, folk gerne vil komme tættere på. Og det er for mig at se kun et rigtig godt tegn.


Snak med nogle veninder
Du skal vide, at du bestemt ikke er alene om at have haft den oplevelse. Og I er også i en alder nu, hvor drengene begynder at synes, at I piger er ret spændende. Derfor tænker jeg, at det vil være en god idé, at du snakker med dine veninder om det. Har de også oplevet noget lignende? Og hvis de har, hvad gør de så i deres situation? Det kan også være, at de ikke har prøvet det. Men så kan det være, at de sidder med nogle gode tanker og råd, de kan give dig.


Fortæl drengene, hvad du tænker
Det er ikke fedt, når man gerne vil have nogle gode drengevenner, at de så begynder at kunne lide en. Så jeg kan godt forstå, at du spørger til, hvad du kan gøre. Jeg tænker, om du måske kan tage en snak med drengene, når du fornemmer, at de begynder at kunne lide dig? Fortæl dem, at du bare gerne vil være venner. På den måde får de også at vide, hvad du gerne vil, og hvad du ikke vil.


Det kan nemlig være svært at vide, hvis det ikke bliver sagt højt. Især fordi man nemt kan sende nogle signaler, der kan opfattes anderledes, end hvad meningen var. Fx kan øjenkontakt og et sødt smil for dig være helt venskabeligt, men kan forstås som flirt af en dreng.


Jeg håber, at mit svar har givet dig idéer til, hvad du kan gøre i din situation. Held og lykke!
Jeg vil rigtig gerne komme bedre ind på drengene i min nye klasse
Kategori: Skole og uddannelse, Venner
K\u00f8n: Pige
Alder: 16
Dato: 2017-11-20T16:29:34.000Z

Sp\u00f8rgsm\u00e5l:
Jeg går i 1.g, og er startet i en ny klasse og har lidt svært ved at komme ind til drengene i min nye klasse. Jeg vil rigtig gerne blive gode venner med dem, men jeg ved nemlig ikke hvordan jeg skal "bryde" isen der er imellem os.
Jeg har dog kun gået i klassen i 2 uger nu, men har allerede skabt et godt bånd med pigerne fra min nye klasse.
Jeg håber bare på, at jeg snart bliver gode venner med dem inden jeg skal på studietur.

Svar:
Det kan være svært at skifte skole  og især midt i skoleåret. Og det kan tage noget tid at komme ordentligt ind på alle i klassen.


Dejligt at du har et godt bånd til pigerne
Jeg er rigtig glad for, at du på kun to uger har fået skabt et godt bånd til pigerne i klassen. Det er rigtig godt  og jeg tænker også, at det er sket hurtigt. I forhold til dit forhold til drengene, tænker jeg, at det ikke er unormalt, hvis der går lidt ekstra tid. Jeg vil mene, at det er mest almindeligt, at man klikker med sit eget køn først. Og så skal forholdet til drengene nok komme stille og roligt. Jo flere klassetimer, du har med dem, og jo flere sociale arrangementer, der bliver afholdt, jo mere skal du nok få lært dem godt at kende.


Studieturen er oplagt til at blive gode venner
Du skriver, at du gerne vil være gode venner med drengene, inden du skal på studietur. Hvordan kan det være? Jeg tænker, at studieturen er en oplagt mulighed for at komme tættere på drengene og lære dem at kende. Du kommer til at være meget sammen med din klasse  og det vil også gælde drengene. Der vil helt sikkert være fokus på det sociale samvær på turen. Så jeg tænker ikke, at du skal være urolig for, at du ikke er gode venner med dem før studieturen. Jeg tror faktisk, at det vil være nemmere at blive gode venner med dem på studieturen.


Jeg håber, at du kommer tættere på drengene. Men bare tag det roligt  jeg tænker, at det nok skal komme. Og hvis ikke før, så på studieturen.
Når vi snakker sammen, fortæller hun om dem, hun flirter med
Kategori: Forelskelse
K\u00f8n: Dreng
Alder: 14
Dato: 2017-11-20T16:38:35.000Z

Sp\u00f8rgsm\u00e5l:
jeg er en dreng på 14 år. jeg er forelsket i ven som jeg på et tideligere tidspunkt har haft noget med. vi skriver og snakker jævnligt. når vi snakker sammen snakker hun meget om dem hun flirter. hun ved godt at jeg godt kan lide hende og vi har talt om det men det er som om at hun er lidt ligeglad med mig. har heller ikke været sammen med hende i ca. 4 måneder. hvad skal jeg gøre

Svar:
Det kan være rigtig skønt at være forelsket. Men også ligeså svært, hvis man ikke føler, at det er gengældt.


Sig fra, hvis det bliver for meget
Det må være hårdt at høre på hendes snak om dem, hun flirter med. Hvad siger du til hende, når hun snakker om dem? Hvis det bliver for meget, synes jeg godt, at du kan sige, at du ikke vil høre på det. Og så må I finde på noget andet at snakke om. Jeg synes i hvert fald, det er synd, hvis du skal sidde og høre på hendes flirteri, når du så godt kan lide hende.


Hvad vil du have, at I skal være?
Du skriver, at hun virker lidt ligeglad med dig. Så jeg kommer til at tænke på, hvad du gerne vil have, at I skal være. Vil du bare gerne være venner? Eller ville du ønske, at I kunne blive kærester? Hvis det er det sidste, og hun virker ligeglad, er hun så den rigtige at blive kærester med? Jeg tænker ikke, at det må være særlig sjovt at bruge tid med en person, som virker ligeglad med én. Især ikke hvis man er forelsket i personen.


Tal med dine venner om det
Jeg kommer til at tænke på, om du har snakket med nogle af dine kammerater om det her? Hvis ikke, er mit bedste råd til dig: Gør det. Fortæl dem om, at det er ret svært, og at du ikke helt ved, hvad du skal gøre. Det kan være, at de har prøvet noget lignende, som du kan lære af. Eller at de har nogle gode idéer til, hvad du kan sige til hende eller gøre. Så snak endelig med dem. Det tænker jeg, at der kan komme noget godt ud af.


Læs vores råd om ulykkelig forelskelse
Alt det der forelskelse kan være noget værre noget. Og som skrevet tidligere; især hvis det ikke er gengældt. Det kan være ret svært at finde rundt i. Derfor tænker jeg, at du kan læse vores artikel om ulykkelig forelskelse. Deri kommer vi nemlig med nogle råd til, hvad man kan gøre, når det er lidt svært med kærligheden.


Jeg håber, at du har fået noget ud af mit svar. Og at du er blevet lidt klogere på, hvad du kan gøre i din situation. Held og lykke med det hele.
Når vi går forbi hinanden, kigger han på mig og retter på sit hår
Kategori: Forelskelse
K\u00f8n: Pige
Alder: 15
Dato: 2017-11-20T16:43:20.000Z

Sp\u00f8rgsm\u00e5l:
Der er denne her dreng fra min Parallelklasse som jeg er vild med jeg tro også at han er vild med mig.


han kigger på mig og retter på sit hår når vi går forbi hinanden


Der var den her dag hvor jeg sad med to af min veninder i kantinen da jeg vente mig om kunne jeg se at han kigge ned til vores bord han stod sammen med en af hans venner


Håber at du kan hjælpe mig=

Svar:
Det er rigtig dejligt at være vild med nogen. Og når man kan mærke det i kroppen. Især hvis man har en fornemmelse af, at det er gengældt.


Kig efter tegnene
Det lyder da, som om han kigger en del efter dig og gør sig til, når du er i nærheden. Har du kigget vores artikel igennem om tegn på forelskelse? Hvis ikke, tænker jeg, at du kan tage den et kig. Måske kan du sætte flueben ved en del af punkterne i forhold til ham.


Tag kontakt til ham
Det er altid spændende i starten. Men det kan være svært at tage det første skridt. Har du snakket eller skrevet med ham før? Det er nemmere at finde ud af, om den anden kan lide en, hvis man får kontakt til personen. Så hvis ikke I allerede har det, synes jeg, at du skal tage det første skridt. Det kan enten være at hive fat i ham i frikvarteret eller skrive en besked til ham.


Snak med dine veninder
Det her med kærlighed er et oplagt emne at tale med veninderne om. Så hvis du ikke allerede har gjort det, har jeg kun at sige: Gør det! Det kan være, at de har nogle gode fif til, hvordan du kan komme i kontakt med ham. Eller hvad du kan skrive eller sige til ham. Måske har de endda prøvet noget af det samme, som de kan fortælle dig om? Så snak du endelig løs. Og så er det da også bare dejligt at have nogen, man kan dele de gode ting med.


Jeg håber, at mit svar hjalp dig, som du havde håbet. Og held og lykke med kærligheden.